กระทรวงพาณิชย์ ออกมาตรการจัดมหกรรมซับน้ำตา นำสินค้าในพื้นที่ประสบภัย “ปาบึก” มาจำหน่าย เพื่อสร้างรายได้กลับคืนสู่ประชาชน
กระทรวงพาณิชย์ ออกมาตรการจัดมหกรรมซับน้ำตา นำสินค้าในพื้นที่ประสบภัย “ปาบึก” มาจำหน่าย เพื่อสร้างรายได้กลับคืนสู่ประชาชน ในจังหวัดภาคใต้จากอิทธิพลของพายุโซนร้อนปาบึก ส่งผลกระทบให้หลายจังหวัดในภาคใต้ต้องประสบกับปัญหาน้ำท่วม บ้านเรือนและสิ่งปลูกสร้างได้รับความเสียหาย รวมถึงขาดแคลนสินค้าอุปโภคบริโภค กระทรวงพาณิชย์ จึงได้ออกมาตรการเร่งด่วนช่วยเหลือผู้ประสบภัย พร้อมจัดโครงการ “ซับน้ำตา” นำสินค้า ในพื้นที่ประสบภัยมาขาย เพื่อสร้างรายได้กลับคืนสู่ประชาชน จากอิทธิพลของพายุโซนร้อนปาบึก ที่พัดผ่านเข้าทางใต้ของประเทศเมื่อวันที่ 3 มกราคม 2562 ที่ผ่านมา ได้ทิ้งร่องรอยความเสียหายไว้เป็นวงกว้าง ทั้งนี้เพื่อเยียวยาผู้ที่ได้รับผลกระทบและความเสียหายที่เกิดขึ้นในครั้งนี้ ล่าสุด กระทรวงพาณิชย์พิจารณามาตรการช่วยเหลือผู้ประสบภัยจากพายุ “ปาบึก” ในพื้นที่ภาคใต้ 4 จังหวัด ได้แก่ จังหวัดนครศรีธรรมราช สุราษฎร์ธานี สงขลา และจังหวัดชุมพร โดยได้มีการประสานไปยังผู้ผลิต ผู้ประกอบการ ให้ช่วยบริจาคสินค้าที่จำเป็นต่อการครองชีพ เช่น ข้าวสาร ไข่ไก่ น้ำมันพืช ปลากระป๋อง บะหมี่กึ่งสำเร็จรูป รวมทั้งสินค้าวัสดุก่อสร้าง ไปแจกจ่ายให้กับผู้ประสบภัย ซึ่งขณะนี้ได้เตรียมพร้อมแล้ว และคาดว่าจะจัดส่งถึงพื้นที่ได้ในวันนี้ 8 มกราคม 2562นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ กล่าวว่า ผลผลิตทางการเกษตรได้รับความเสียหาย ส่งผลประชาชนขาดรายได้ ดังนั้น กระทรวงพาณิชย์ จึงมีแผนที่จะจัดมหกรรม “ซับน้ำตา” เพื่อเปิดโอกาสให้นำสินค้าที่ยังมี หรืออยู่เหลืออยู่ นำมาวางจำหน่าย โดยได้ประสานจัดพื้นที่จำหน่ายในกรุงเทพฯ ทั้งนี้เพื่อเพิ่มรายได้ให้กับเกษตรกรและผู้ประกอบการที่ประสบภัย ขณะเดียวกัน ได้กำชับให้พาณิชย์จังหวัดและค้าภายในจังหวัด ไปดูแลโดยเฉพาะเรื่องสินค้าเพื่อไม่ให้เกิดภาวะขาดแคลน โดยได้ประสานผู้ผลิต ห้างสรรพสินค้า ห้างค้าปลีกค้าส่ง ให้เตรียมสินค้าส่งเข้าพื้นที่ ซึ่งได้รับความร่วมมือเป็นอย่างดี และขณะนี้สถานการณ์สินค้าเริ่มกลับเข้าสู่ภาวะปกติแล้ว ทั้งนี้ ในส่วนของการดูแลและซ่อมแซมบ้านเรือน ได้ประสานงานไปยังผู้ผลิต ทั้งกระเบื้องมุงหลังคา อุปกรณ์ทำความสะอาดบ้านเรือน ผลิตภัณฑ์ทำความสะอาดต่างๆ ให้เร่งผลิตและจัดส่งสินค้าราคาพิเศษ และประสานไปยังห้างสรรพสินค้า ห้างค้าปลีกค้าส่ง ให้จำหน่ายในราคาพิเศษกว่าปกติ เพื่อช่วยลดภาระให้กับผู้ประสบภัยที่จะซื้อสินค้าไปดูแลบ้านเรือน และกรณีหลังคาบ้าน ได้ประสานเครือบริษัท SCG จำหน่ายสินค้าให้ราคาพิเศษส่วนแนวทางการแก้ไขปัญหาในระยะยาวนั้นจะประสานภาคเอกชน ให้เข้ามาช่วยเหลือเป็นกรณีพิเศษ โดยได้มอบหมายให้พาณิชย์จังหวัดใน 4 จังหวัดข้างต้น ไปทำการสำรวจความเสียหาย เพื่อที่จะประสานภาคไปยังภาคเอกชนให้เข้าไปช่วย ซึ่งจะใช้วิธีพิเศษ กระบวนการพิเศษ ทำต่อเนื่อง 3 เดือน 6 เดือน จนถึง 1 ปี เพื่อให้ผู้ที่ได้รับผลกระทบสามารถลุกขึ้นยืนได้